Foreldrar krefjast þess að óbólusett börn fái ekki leikskólapláss Birna Dröfn Jónasdóttir skrifar 10. maí 2019 07:45 Foreldrar á Húsavík vilja ekki óbólusett börn á leikskólana . Fréttablaðið / Valli Fjölskylduráði Norðurþings barst listi með 80 undirskriftum á dögunum þar sem farið var fram á að börn sem ekki hafa hafið bólusetningaferli séu ekki tekin inn á leikskóla sveitafélagsins . Meirihluti þeirra sem setja nafn sitt á listann eru foreldrar leikskólabarna á Húsavík . Fjölskylduráð tekur vel í tillöguna en segir hana flókna í framkvæmd ásamt því að skoða þurfi allar hliðar málsins . Örlygur Hnefill Örlygsson , forseti sveitarstjórnar Norðurþings , segir flókið að verða við þessari ósk : „ Fólk hefur skilning á erindinu en afar flókið er að verða við því , til að mynda vegna félagslegrar einangrunar þeirra nemenda sem ekki myndu fara í leikskóla án þess að hafa sjálfir um það val hvort þeir væru bólusettir eða ekki , “ segir Örlygur Hnefill og bætir við að lagaleg staða til þess að bregðast við erindinu sé ekki skýr þar sem ekki sé skylda að bólusetja börn hér á landi . Öllum börnum með lögheimili á Íslandi stendur bólusetning til boða án endurgjalds en samkvæmt Embætti landlæknis er þátttaka í almennum bólusetningum á Íslandi ófullnægjandi . Fjölskylduráð Norðurþings hefur sent fyrirspurn til samgöngu - og sveitarstjórnarráðuneytisins og hefur málinu verið frestað þar til álit frá ráðuneytinu hefur borist . Tillögur sem þessar hafa komið upp í fleiri sveitarfélögum landsins , svo sem í Reykjavík og í Garðabæ , þar sem þær hafa í báðum tilfellum verið felldar .